text: Jakob har designet en cykel til 90.000 kroner
  10 september 2018 kl. 15.33
  Jakob Bladt Jensen fra Designskolen Kolding har lavet en speciel kulfibercykel som sit afgangsprojekt. 
  Jakob Bladt Jensen har ikke brugt meget tid på to hjul - alligevel valgte han at designe en cykel som sit afgangsprojekt på Designskolen i Kolding.
  - Jeg valgte projektet, fordi jeg ikke cykler. Så kunne jeg starte fra bar bund og lave al research fra bunden, siger Jakob Bladt Jensen. 
  Cyklen ser ikke alene speciel ud, den er også lavet i kulfibre, den er aerodynamisk, let i vægt og kan absorbere vibrationer fra et ujævnt underlag. Den bliver produceret i tre udgaver. En til triathlon, en gadeversion og en kompakversion, der kan klappes sammen.   
  Triathlon-cyklen kommer til at koste 80.000-90.000 kroner, imens de andre modeller er lidt billigere nemlig 60.000 kroner. 
  - Det vil folk åbenbart gerne betale. Det er ikke en voldsom pris for en super-cykel, som man kalder dem her, siger designer Jakob Bladt Jensen. 
  Om to år håber Jakob Bladt Jensen, at cyklen kan være i butikkerne.
  
  